La majoria dels Estats europeus han suprimit les normes fiscals que diferencien entre homes i dones.
No obstant això, els sistemes tributaris i les decisions de política fiscal afecten dones i homes de manera diferent, atès que les regulacions fiscals interaccionen necessàriament amb la realitat socioeconòmica d'ambdós sexes.
Tot i les obligacions i compromisos internacionals, europeus i nacionals de prohibir la discriminació i de garantir la igualtat de gènere en tots els àmbits, molt poques vegades es consideren les qüestions de gènere en matèria de fiscalitat.
Un recent estudi presentat al Parlament europeu ho palesa amb tota claredat i mira de posar entre les prioritats de l'agenda de la Unió Europea la necessitat de revisar la política fiscal incorporant-hi la igualtat de dones i homes.
L'estudi presenta els resultats de la investigació sobre la fiscalitat dels ingressos personals, dels beneficis empresarials, la propietat i el consum desglossats per gènere.
Caldrà que Europa repensi l'Estat del Benestar en clau d'igualtat de gènere.
És una de les primeres conclusions que poden extraure's de l'atenta lectura de l'informe Igualtat de gènere i fiscalitat, que fa uns dies ha presentat al Parlament europeu el grup de recerca FaixTax, liderat per la doctora Åsa Gunnarsson, de la Universitat sueca d'Umeå.
La igualtat de gènere en la política fiscal contribueix també a reduir la bretxa de gènere en l'ocupació i l'atur, així com la trampa de la tributació conjunta, que perjudica les persones, principalment dones, que s'han convertit en assalariades de segon nivell, amb ingressos baixos o marginals.
Aquesta és una de les principals evidències que treu a la llum l'estudi, a partir del qual es pot concloure que, sense una reforma tributària que tingui en compte la fiscalitat com a factor determinant de la igualtat de dones i homes, persistiran les diferències de sexe en l'ocupació, els ingressos, el treball no remunerat, la pobresa, la riquesa i també enfront les obligacions fiscals.
El document crida l'atenció de la Cambra de la Unió Europea (UE) sobre el fet que els aspectes de gènere hagin estat totalment ignorats en les prioritats i recomanacions relacionades amb la fiscalitat d'aquest semestre europeu.
L'estudi, que ofereix una visió general dels aspectes de gènere en matèria fiscal en els Estats membres des de perspectives jurídiques i econòmiques, mira de clarificar les obligacions i els compromisos de prohibir la discriminació i garantir la igualtat a nivell de la UE i dels Estats membres.
En el darrer capítol, el document fa una sèrie de recomanacions per millorar la igualtat de gènere en la fiscalitat, abordar el disseny fiscal, atendre les bretxes de gènere en la recopilació de dades i en la investigació, així com aplicar el mainstreaming de gènere a les polítiques de pressupostos a nivell de la UE i dels estats membres.
CÀRREGUES SOBRE L'OCUPACIÓ DE LES DONES.
Eliminar impostos que desincentiven l'ocupació de les dones i, per contra, incentivar una distribució més igualitària del treball remunerat i no remunerat ha de ser un dels objectius més importants de la fiscalitat, afirma la professora Gunnarsson, coordinadora de l'estudi.
L'informe recorda que encara que la majoria dels Estats de la UE han introduït el factor d'individualitat en els seus sistemes de tributació durant les últimes dècades, persisteixen nombroses disposicions que generen elevades càrregues en les rendes de determinades persones assalariades, així com desincentivadores de l'ocupació de les dones, amb règims fiscals o de seguretat social basats en els ingressos de les famílies.